Sciô Regiña

O **sciô Regiña** o l'è stæto 'n personaggio do tiatro e da lettiatua zeneize. Visciuo pe 'ndavei e morto do 1792, ne fu creao 'na maschera tiatrâ da-o caratterista Domennego Gælo ch'o-a portò in scena tra o 1812 e 1817. A partî da-o 1815 o poeta Martin Piaggio o gh'intitolò l'armanacco di Fræ Paghen, o "Lunaio do sciô Regiña", fandone o protagonista de "reviste da çitæ" ciu varri "viagi", "scampagnate" e di atre compoxiçioin. O "Lunaio Regiña" o continoò e pubricaçuin sciña-o 1898.

## O veo Regiña
L'Achille Neigro o ne riporta che da-i documenti conservæ inte l'Archivvio de Stato de Zena se sa de seguo che o sciô Regiña, o l'abao Regiña, o l'ea un tâ Françesco Cavanna nasciuo in gio a-o 1750, se prezumme 'n despiao con di problemi d'alcolismo ch'o passava e seiañe a fâ o gio di ostaje passando de toa in toa, dovve ghe pagavan da beje perchè o fesse a macetta. A seja do 27 de mazzo 1792, giorno de Pentecoste, vegnindone de l'ostaja do Morando vexin a San Bærtomê o l'intrò inte l'ostaja do Gioachin Cresci into caroggio di Orfani (ancœu via Gallata), rente l'Accasœua. Chie, montando a-o cian de d'ato o s'arubatò inderê zu pi-a scaa e o dette ina brutta patta. Portao a Pamaton o mego o ghe riscontrò in sgoaro inta parte superiô e mezaña de l'óçìppite con comoçion çerebrâ e o fu diciarao in peigo de vitta. Perso conoscença, o moì o l'undeman e o fu assoterao a-a Foxe. Tra i documenti de l'archivvio o Neigro o riporta doi squarsci de 'n bigetto de caaxo aligao a-i atti: "Un çerto sempliçissimo ommo dito per sorvenomme ro signor Regiña non se vedde ciù per ra çitæ. Se dixe o sæ stæto da compagni seduttoî conduto in Bezagno, fæto imbriagâ, caciao dapœu zu de 'na scara a rompîse ro collo sença avei campo a poeise confessâ [...] ro Governo o non pœu ni deve disinteressâse de vegnî in ciæro dro fæto avendo streito obrigo de proteze ra vitta dri çitten e ro fisco e ri giudiçi e tutti ri offiçiali de giustiçia son pagæ a questo fin. [...] Ciù sempliçi e mizerabili son re persoñe ciù gh'è dovuo ra proteçion e vigilança de l'aotoritæ." Da questo dev'ese partio 'n'indaggine da Rota criminâ pi açertâ che no l'avessan caciao zu aposta, dæto che 'n garçon de l'ostaja, çerto Giœumo Deciañe, che quella seja o s'atrovava in çimma a-a scaa, o l'aiva pigiao o largo. Ghe fu spicao 'n mandato de catua, lê o se costitoì, ma o giuddiçe, sentio i testimonni, o decize o non lœugo a procede, dæto che pâ che-o Deciañe o l'aise sciña alongao a man pe çercâ de retegnîlo.

Foscia sta specce de *cause célèbre* a feççe 'n çerto sciaato e foscia a macetta do sciô Regiña a l'intrò into *folklore* locale, magara soo che comme personaggio proverbiâ (chissà che n'æse començao a circolâ sciña di moddi de dî, tipo: "saile contâ megio che-o sciô Regiña", "pigiâ a scaa comme-o sciô Regiña" ò "pigiâse o mâ do sciô Regiña, stacca vœua e caraffa piña" e via armanacando...). O Neigro o scrive de no avei trovao mençun do sciô Regiña into ventennio ch'o va da-o 1792 a-o 1812, ma de seguo se ne doveiv'ese conservao l'aregordo se vint'anni doppo o Gælo e o Piaggio decizan de tiâlo fœua da-a so fossa comuña e ingagiâlo pe-e so raprezentaçioin tiatræ e pe-i so lunai.

## O Regiña maschera tiatrâ
Vint'anni doppo a so morte o poveo Regiña o fu portao a-a luxe da *ribalta* da l'attô Domennego Gælo (ò Garello), ch'o s'apropiò do so nomiagio pe-o protagonista de comeddie e farse tra-e quæ, com'osserva o Neigro, a giudicâ da-i tittoli gh'ea ascì di adatamenti in sarsa zeneize dovve-o Regiña o sostitoiva 'n Arlichin ò 'n Poriscinella (comm'o ne conferma ascì o Martin Piaggio into sonetto dedicao a-o Regiña doi anni doppo.)

Inta "Gazetta de Zena" do 14 março 1812 se ghe pœu leze 'n sorprendente: "Tiatro de Sant'Aostin Farsa nœuva: "Ro sciô Regiña poeta zeneize" e conçerto de violin da Catainin Carcagna". (Foscia uña di urtime ocorençe de l'articcolo *ro*?)

O Steva Rebaodo o scrive inta revista "Zena" do 1942 che-o sucesso riportao da questo *caraterista* ò *zanni* o fu coscì vivo presso o pubbrico zeneize che i imprezai di tiatri de Zena (Gioxe Feipo Granæa; Loigi Gianco) ghe creon 'na compagnia commica, dita "Commica Compagnia de l'Impreiza di Tiatri de Zena" ò "Commica Compagnia Gæla" ò "Socêtæ di Commichi-Diletanti" ec.

Inta *Gazetta* do 21 otobre lezemmo: "Tiatro da Sant'Aostin Venardì chi ven sejaña a benefiççio do sciô Gælo caratterista [...] nœuva compoxiçion in doi atti inta quæ o carattere do Poeta protagonista o gh'è da l'aotô zeneize inzegnozamente insejo into pattrio dialetto, e a l'è intitolâ *Gióxîe do sciô Regiña*".

Inte quella do 21 novembre: "Tiatro da Sant'Aostin. Lunesdì, a comeddia *Tutto il mal non vien per nuocere* ò sæ *O sciô Regiña meistro de caza à Londra.*"

Chì aprœuvo 'na letannia di atri tittoli trovæ inte Gazette di sett'anni sucescivi:

*2 zenâ 1813, Tiatro do Farcon: a tanto aplaodia farsa "E gioxie do sciô Regiña".
*9 zenâ 1813: "I amoî noturni do sciô Regiña".
*27 de zenâ 1813: "Farsa noviscima intitolâ *O sciô Regiña a Mâpâga* con inluminaçion, Quintetto di Groteschi e xœuo d'oxelli, ecc. (Sejaña a benefiççio do Poæ Nobbile, Angeo Poistæ.)

E chì arvimmo 'n pâ de parentexi. O Rebaodo o scrive chi-a gexa de san Paolo a fu transformâ into tiatro de Campetto proppio do 1813 ma o fu serao do 1821 percos'o l'ea troppo picin. Transformao in magazin e so colonne de marmao fun misse inta faciata da vixiña gexa de Santa Maja de Vigne. Ancœu gh'è 'n supermercao: tante votte gh'emmo fæto a speiza sença savei che da-o 1813 a-o 1819 proppio lì se ghe reçitava e comeddie do sciô Regiña.

Sempre o Rebaodo o ne spiega ch'à l'uzo antigo i artisti ciu importanti ogni stagion g'aivan o drito à 'na "sejaña a benefiççio". Into depoidisnâ l'attô o se prezentava a caza de persoñe ciu influente da çitæ co l'invio pi-a sejaña, a-a dreitua stampao sciu sæa, e a-a seja o se fava trovâ in costumme a-a porta do tiatro rente à 'na toa con d'ato 'n baçî dovve-o pubbrico, pagao o bigetto, o lasciava 'n'oferta pe st'attô ò st'attriçe. Quella seja o tiatro o l'ea inluminao ciu do sollito, e o bello o l'è che se caciava a-o pubbrico "sunetti, combi, annie, bibin" con consegoente badaluffa de quelli che çercavan d'aciapâne quarcun (e risolve o problema da çeña...).

*17 Novembre 1813 Tiatro de Campetto: "O testamento do Sciô Reginna", sejaña a benefiççio do caraterista Domennego Gælo.

*20 Novembre 1813: Repplica de "O testamento do Scio Reginna"

De chì avanti i tittoli en pi-a ciu gran parte riportæ in toscan, ma l'è ben probabbile che seggian stæti traduti da-o giornalista, foscia perchè, da quello che se pœu leze, a scrive in zeneize o fava ina gran fadiga, foscia ascì pe via de quell'aotomatismo che g'aiva à Zena e persoñe cortivæ, de parlâ zeneize e scrive toscan, squæxi sença manco acòrxisene. Questo se pœu dezumme da-o fæto che gh'è di tittoli de 'na mæxima comeddia riportæ 'na votta in zeneize e 'n'atra in toscan, ò che prezenpio into num. do 26 dex. 1818 se ghe leze *..."La Favola della Cenerentola", tradotta dall'inglese in versi genovesi, con figure allusive...*, quande semmo pe çerto che-o tittolo veo o l'è "A Foa da Senerella, traduta in versci zeneixi".

Ghe saiæ da osservâ ascì ch'à quelli tempi Zena a l'ea ancon 'na çitæ de l'impeo françeize, tutti parlavan zeneize, ma a Gazetta a l'ea scrita parte in françeize e parte in toscan, con tutto che parte da popolaçion, specce i figiœu e i anarfabeti, ste doe lengoe foreste manco i acapivan. Vanni a acapî...

S'acapisce che chi de sotta tutti i tittoli saian riportæ in zeneize, in corscivo quelli za riportæ in zeneize da-a Gazetta.

*24 novembre 1813: "Regiña esploratô amorozo, referendaio deluzo aterîo da-i apariçioin".
*27 novembre 1813: Tiatro do Farcon: Domennega 28 "E noççe do sciô Regiña"Ancœu sabbo: "O Gran Conviao de Pria" co-o sciô Regiña servo de Don Giovanni, novitæ che, se ben exegoia, a pœu vegnî piaxeiviscima pe-i amatoî do nostro dialetto.

*5 frevâ 1814: Campetto, farsa "E gioxie do sciô Regiña".

Pâ chi-a primma comeddia do Regiña de l'anno a foise delongo "E gióxîe".

*20 agosto 1814: Tiatro de Campetto, farsa: "Regiña spaventao da-e metamorfoxi amooze".

*3 setembre 1814: Tiatro in Campetto: matesdì, "O maiezzo inaspetao, ò sæ, Regiña cavagêo pi azardo", seiaña a benefiççio de Serafin e Teexo Calocê primmo ommo e servetta in dito tiatro. O sciudito Calocê o cantiâ doe aie in muxica a piña orchestra, e ghe saiâ xœuo de combi.

*24 set. 1814: Tiatro in Campetto: matesdì, seiaña a benefiççio de l'Aostin Bottâ, "E conseguençe da rivalitæ, ò sæ, i amoî de Regiña in Pariggi" con inluminaçion da ringhea, xœuo de combi, e infin 'na macchina de fœughi d'artifiççio, travagiâ da-o sciô Campanella.

*1 otobre 1814: Tiatro Campetto: Anche o sciô Regiña o l'aviâ, e l'ea troppo giusto, a so seiaña. O l'aduña a-a seja in Campetto tutti i amatoî do dialetto zeneize. O l'ha fæto un cuiozo invio in versci in dita lengoa; o promette doe comeddie: *Rosinna a povea*; e *Reginna impresajo de l'Opea*. O promette de fâ rie e demoâ; e o Regiña o l'è bon à atende quello ch'o promette.

Chì i tittoli en in zeneize. Se vedde che-o giornalista o g'ha avuo o coraggio de lasciâgheli perchè o l'ha copiæ da l'invio.

*5 ot. 1814: Tiatro de Campetto: L'attô Gælo ch'o deximpegna o carattere zeneize do sciô Regiña, avendo veiseja tegnuo un concorso de gran longa magiô de quello che pœu capî a sala, o ripete questa seja a raprezentaçion de "Regiña Imprezaio" con atra farsa. Contentiscimo oltre ogni credde do favô otegnuo vêi da-o Pubbrico, o-o ringraçiâ questa seja distriboindo stampæ i versci zeneixi ch'o l'ha reçitao vêi.

Foscia s'aludde a l'invio da votta primma. Chissà se n'existe ancon un exemprâ, e chissà se l'aotô o l'ea o mæximo Gælo ò ciutosto o Piaggio?

*8 ot. 1814: Tiatro in Campetto: "I efetti de l'amô iritao co-o Regiña poeta estempoannio".

*15 ot. 1814: Tiatro de Campetto: "O testamento de Regiña".

*22 ot. 1814: Tiatro in Campetto: Pe matesdì, incangio da sollita benefiçiata, ghe saiâ 'na raprezentaçion serrio-faceta chi-a commica Compagnia a tributa a-o corteize Pubbrico in segno de riconoscença: "A Seporta viva co-o Regiña perseguitao da-i laddri, e spaventao da-o schelletro", con inluminaçion e xœuo de combi.

*5 nov. 1814: Tiatro Campetto: Matesdì sejaña de benefiççio da segonda donna Matilde Borci: "A Rivoluçion de donne, co-o Regiña poeta in corte, ambasciao a-o campo, e difensô do bello sesso".

*23 nov. 1814: Tiatro Campetto: "Regiña tormentao da-a so spozâ".

*26 nov. 1814: Tiatro Campetto: farsa "A quanteña de Regiña".

*3 dexembre 1814: Tiatro de Vigne: Pe questa seja spetaccolo con banda militâ, "A Retiadda de Stetin", e a Farsa "E Metamorfoxi de Regiña". Tiatro inluminao e xœuo de combi, un di quæ o l'aviâ a-o collo un pâ de pendin de coalo.Matesdì chi ven, seiaña a benefiççio del'attô Fr. Paladin, "E Donne avocati", produçion prediletta do Sograffi, co-a Farsa "Regiña finto fornâ". Inluminaçion e xœuo de combi.

*10 dex. 1814: Tiatro de Vigne: Doman Domennega: "Regiña Finto Cavagêo".Matesdì: "O Maiezzo do Pelegrin, ò sæ, i Amoî do Baciccia", co-a Farsa: "Regiña Gazetê". Inluminaçion e xœuo de combi. Questa seiaña a l'è a benefiççio do sciô Diretô Gælo.

*7 zenâ 1815: Tiatro do Farcon: Domani, 8 zenâ, "Coradin o cruo", rapresentaçion spettacoloza, con Farsa ridiccola "E Gioxie de Regiña."Lunesdì, Seiaña a benefiççio do Beneito Lonardo dito "Todeschin", "Chi ha ciù palanche ha ciù parenti" con nœuva farsa l'"Equivvoco di doi Regiña", e grand'inluminaçion.

*11 zenâ 1815: Tiatro da-e Vigne: Farsa "O Testamento do sciô Regiña".

*14 zenâ 1815: Tiatro do Farcon: Deman domennega, [...] farsa "Regiña finto Fornâ". Lunesdì 16 corr. [...] farsa "E conveniençe da mogê do Regiña inte l'impreiza de muxica".

*21 zenâ 1815: Tiatro do Farcon: Deman domennega, "Regiña cavagêo".

*25 zenâ 1815: Tiatro da-e Vigne: ancœu, "A Conversaçion inti seporcri co-o Regiña spaventao da-e Ombre".

*28 zenâ 1815: Tiatro do Farcon: Farsa noviscima, "E Cantàixe de Bargaggi co-o Regiña meistro de capella*.

*4 frevâ 1815: Tiatro do Farcon: Ancœu (Sabbo), ringraçiamento do sciô Regiña a-o Pubbrico, nœuva rapresentaçion spettacoloza: "O Prinçipe Eugennio de Savoia a l'asciddio de Lilla", con farsa: "O sciô Regiña inta Lucanda di Laddri". Tiatro aparao, inluminaçion, xœuo de combi ecc.

*8 arvî 1815: Tiatro da-e Vigne: Farsa "E Metamorfoxi do Regiña."

*15 arvî 1815: Tiatro da-e Vigne: Farsa: "O pai do sciô Novara insce-e preteize de quattro mogê do Regiña".

*26 arvî 1815: Tiatro de Vigne: "A Caza de Campagna do Regiña", farsa leppida.

*3 mazzo 1815: Tiatro do Farcon: lunesdì, graçioza farsa "Regiña a l'Uspiâ di matti".

*20 mazzo 1815: Tiatro do Farcon: "A Grotta di Assascin con Regiña cœugo pe necescitæ", graçioza comeddia in 3 atti.

*10 zugno 1815: Tiatro do Farcon: deman (domennega) "Adorfo e Ciæa; O sciô Novara e atri Fræ da Valoña a-a Lucanda do sciô Regiña", Comeddia in doi atti.

*17 zugno 1815: Tiatro do Farcon: Pe deman, domennega, a Societæ Commica a l'exibisce pe urtima raprezentança [...] una nœuva Comeddia in zeneize: "O sciô Regiña mego pe força": inluminaçion e xœuo de galetti.

*20 arvî 1816: Campetto: Farsa, "Regiña Meistro pe necescitæ".

*18 mazzo 1816: Campetto: deman, domennega, *A Compagnia da Vallunna a Lûcanda do Sciò Reginna*.

*22 mazzo 1816: Campetto: Zœuggia: "I Amoî do Baciccia Peruchê". Se distriboiâ a-a Porta l'"Invio do Regiña" in versci martellien zeneixi. - Sabbo: "O Progettista di Maiezzi", co-a farsa i "Viagi do Regiña". Inluminaçion, Combi e Sunetti.

Poriæ tratâse do mæximo "Invio" de doi anni avanti ò che donque de un nœuvo, foscia scrito da-o Piaggio.

*25 mazzo 1816: Campetto: ancœu, sabbo, "Viagi do Regiña". Deman, "E cantàixe de Bargaggi" con "L'orchestra di zembi".

*12 zugno 1816: Campetto: deman, farsa: "A mogê de so majo con Regiña sensâ da matrimonni".

*19 zugno 1816: Campetto: ancœu mâcordì seiaña brilante: una Farsa do Regiña, palinodia do dramma do Tiatro con muxica, inluminaçion e combi. (Amia o manifesto in versci zeneixi.)

*22 zugno 1816: Campetto: Lunesdì, *U Sposalizio do Sciuò*(sic) *Reginna coa Scia Leituga de Sanna*, con *L'addio de Reginna* in versci martelien ch'o saiâ distriboio a-o Pubbrico; inluminaçion e Combi.

Chissà se st'"Addio" o l'è ancon conservao da quarche parte e chissà chi l'è che l'ha scrito. O Steva Rebaodo into mæximo articcolo o ne riporta in atro, purtroppo sença indicaçion da vivàgna, un sunetto de *Ringraziamento ed Addio* de l'Attô ch'o sostegniva a parte da maschera do sciô Regiña a-o Tiatro do Farcon into Carlevâ do 1818 scrita da-o Martin Piaggio:
<poem style="font-style:italic">
Manchieivo a-o mae doveì, saeìvo tacciôu
   D'ingiûsto, sconoscente e de chêu dûo
   Se doppo e grazie che m'eì prodigôu,
   No ringraziasse tûtti per menûo;
Zeneixi, portiö sempre in chêu stampôu,
   Ve o diggo da Reginn-a, ansi ve o zûo,
   I vostri applausi, che n'ho mai meitôu,
   Se n'ho faeto de ciù, mi n'ho posciûo.
Cavalli cö Defranchi, dove sei?
   Imprestaeme aoa o vostro bello dî;
   Sûsciaeme ûn pö in te l'oëgia per piaxei.
Vorrieivo dâ... no posso... oh che patî!
   Me cazze i noetti, cianzo, oh despiaxei!
   Me manca a voxe..., addio, Zeneixi.. addi....</poem>

*9 ot. 1816: Campetto: nœuva farsa: "Una scomissa do sciô Regiña persa inta Lucanda de Nœuve".

*12 ot. 1816: Tiatro Campetto: deman [...] a-a fin do spetaccolo una graçioza farsa: "Regiña persegoitao da-e Donne".

*26 ot. 1816: Tiatro in Campetto: matesdì, Farsa "Regiña tatta pe necescitæ".

*14 nov. 1816: Tiatro in Campetto: ancœu farsa: "Regiña Imprezaio d'Oppia e Ballo"

*27 nov. 1816: Tiatro Campetto: Doman, zœuggia, Seiaña a benefiççio de l'Attô Dom. Gælo. O daiâ 'na Comeddia serrio-faceta: "E Vexende de 'na Viddoa, ò sæ, i Amoî do Regiña in Pariggi", a-a quæ sucediâ 'na Farsa: "A Mezanœutte into derê de l'Anno." Inluminaçion e xœuo de combi.

*18 zenâ 1817: Tiatro Campetto: farsa "E Gioxie do Regiña".

*25 zenâ 1817: Tiatro Campetto: farsa "Regiña mego pe força".

*5 frevâ 1817: Tiatro Campetto: ancœu "E Vexende da Viddoa, ò sæ, i Amoî do Regiña in Pariggi". Deman [...] farsa "Regiña fattô in caza d'un finto mutto".

*15 frevâ 1817: Tiatro do Farcon: pe questa seja [...] Farsa "E Cantàixe de Bargaggi e Regiña Cappo de l'Orchestra di Zembi". Deman "O paizan ingentilio", con "Regiña Precetô".

*19 arvî 1817: Tiatro in Campetto: deman "O Villezzo do Regiña a-o Fœüdo de Foscipesto."

*3 mazzo 1817: Tiatro Campetto: Farsa "Regiña Majo de quattro Mogê".

*10 mazzo 1817: Tiatro Campetto: "E Tombe de Benevento, ò sæ, Regiña spaventao da-e ombre." 

*14 mazzo 1817: Tiatro Campetto: pe questa seja [...] Farsa "E Bizare Aventue do Regiña in Livorno". Deman farsa "Regiña mego pe força". 

*21 mazzo 1817: Tiatro Campetto: "Regiña meistro de capella".

*24 mazzo 1817: Tiatro Campetto: farsa "Regiña a-a Maapaga".

*31 mazzo 1817: Tiatro Campetto: deman "E Vexende de 'na Viddoa, ò sæ, i Amoî do Regiña".

*14 zugno 1817: Tiatro Campetto: deman *E Giôxie do scio Reginna*, comeddia ridiccola, con farsa "E Convurscioin de donne*.

*21 zugno 1817: Tiatro Campetto: "O Spozaliççio do Regiña" Farsa commica.

*6 dex. 1817: Tiatro Campetto: Farsa "Regiña contradixente e burlao da lê mæximo".

Sempre o Rebaodo o scrive che do 1817 o Gælo ò ch'o moì ò ch'o se n'anò, e o fu sostitoio into rollo do Regiña da l'academmico filodramattico Gaitan Pedemonte inti anni 1818 e 1819.

*17 zenâ 1818: Tiatro Campetto: Farsa "Regiña majo de quatro mogê."

*31 zenâ 1818:  Tiatro Farcon. Pe questa seja, "E Trentetræ Desgraççie do Regiña", con Farsa: "L'Incontro di Trei Regiña a-o Feston di Giustignen", tutte doe tradute da-o Françeize da l'attô *Regiña*, e Seiaña a de lê benefiççio.

*22 arvî 1818: Tiatro Campetto: "O Progetista di Maiezzi; a Congiua di Zembi contro Regiña", Farsa nœuva.

*9 mazzo 1818: Tiatro Campetto: "E Trentetræ Desgraççie do Regiña" fadiga particolâ do caraterista.

*23 mazzo 1818: Tiatro Campetto: "L'equivvoco di doi Regiña".

*30 mazzo 1818: Tiatro Campetto: Comeddia do Conte Giraud, reduta a uso do *Reginna* caratterista zeneize.

*27 zugno 1818: Tiatro Campetto: [...] Inluminaçion, xœuo de combii e Seiaña do Caraterista Zeneize (sciô Regiña).

*11 luggio 1818: Tiatro Campetto: ancœu "O soiciddio do Regiña" (in farsa) e Balletto di grotteschi. = Deman, "Regiña in Livorno", baletto e Farsa in muxica.

*23 zenâ 1819: Tiatro de Campetto: farsa do Regiña.

*6 frevâ 1819: Tiatro de Campetto: ancœu farsa do Regiña - matesdì (a-o tiatro Farcon) Seiaña da Servetta, Metilde Borci "E Miñe da Polonnia", con farsa ascì do Regiña.

*13 frevâ 1819: Tiatro Farcon: ancœu farsa de Regiña - lunesdì farsa "Regiña finto mutto".

O Rebaodo o scrive che-o terço a portâ a maschera do Regiña o fu o diletante zeneize Giullio Rosacuta, e difæti inta Gazetta, doppo 12 anni de pósa, lezemmo:

*1 frevâ 1831: Tiatro de Sant'Aostin: [...] farsa *O Sciô Regin-na Poeta disperôu*, inta quæ se revediâ doppo tanti anni d'assença da-e scene l'attô diletante ch'o fa e parte do *Regin-na*.

*12 frevâ 1831: Tiatro de Sant'Aostin: [...] farsa *O Sciô Regin-na Poeta tragico*, graçiozamente raprezentao da-o Filo-Dramattico Diletante sciô Rosacuta.

'N'urtima solitaia mençun de 'na "farsa do Regiña" a l'è do 6 frevâ 1833. E Gazette de Zena acescibbile insci-a re' pe-o momento arivan sciña-o 1840.

O Rebaodo o scrive che-o Rosacuta, into tiatro di diletanti de Levanto, finio a stagion (ma o no ne dixe l'anno), o declamò un "saluo-ringraçiamento" do Martin Piaggio, (ch'o ne transcrive sença indicaçion da vivagna):


Ferma!... alto là!... ûn momento, lasciæ stâ lì o telon;
   Quattro paolette in croxe de dî me resta ancon
Per ringraziâ de chêu sta dotta e bella ûdiensa
   Chi ha avûo tanta bontæ e tanta sofferensa
De sentîme *Arlecchin* de soffrîme *Reginn-a*,
   *Conte, Marcheise* etçettea co-a poca mæ dottrinn-a;
Comportâ i mæ difetti, in tûtto incoraggîme
   E contro ogni mæ merito, cioccâme pe applaudîme.
No me scordiö mai ciù, da Rosacuta o zûo,
   De grazie che chi a Lévanto da tûtti hò riçevùo
A mæ riconoscensa, scignori a l'é grandiscima,
   Quanto a mæ sûfficiensa a l'é stæta pochiscima.
Trovâ non posso termini da poeivelo spiegâ,
   E manco in contraccangio mi no so cose fâ;
No posso che augûrâve ogni feliçitæ,
   Salûte, lunga vitta e mutte in quantitæ;
Tûtto ve vadde in poppa, bon tempo (se no ciêuve)
   Negozi, guägni larghi, sempre allegresse nêuve
Dexideo che fra l'anno no gh'agge da restâ
   Manco ûnn-a figgia brûtta, né vidue da majâ;
E che, giando pe-e stradde, sûnnando o campanin;
   Trovâ no se ghe posse a Lévanto ûn fantin;
Tûtti accasæ a dreittûa con corbe de figgêu,
   In mêzo all'abbondansa, sensa penscieri a-o chêu;
V'augûro che possemmo veddise tûtti quanti
   Ne o ventûro villezzo, ûdiensa e dilettanti,
Pin de salûte e prosperi a passà a gnàgnoa e l'ôa
   In questa innocentiscima e instrûttiva demôa,
Ve fasso questi voti per mæ ringraziamento,
   Aççettæli e gradîli, chè partan de chi drento.
Scûsae o mæ tedio, é tardi, me manca o barbacio,
  Andæ a çenâ e in lettin... Bon prò ve fasse! Addio.


e o g'azonze 'na lista de 39 tittoli de farse e comeddie do Regiña raprezentæ "in sto tiatro chie" (se prezumme quello de Levanto) "træte da-o françeize o da-o toscan tra-e ciu in vœuga e-e ciu aplaodie do tempo". Sêi de queste no fan parte da lista de quelle anonçiæ inta Gazetta: "Regiña a-i bagni de Lucca", "Una burla fæta a-o sciô Regiña o sesto giorno do so matrimonnio", "A finta marotta con Regiña confuzo inti reççipi di meghi", "Regiña finto zembo", "Regiña servitô de doi padroin", "A femmina ciarlêa co-o Regiña finto sciòllo".

O Neigro o g'azonze ascì "A caza dizabitâ co-o Regiña poeta spaventao da-i spirriti" dindone che questa e "O conviao de pria" en træti da-o Giraud mentre "A finta marotta" e o "Servitô de doi padroin" son træti da-o Goldon, pe no parlâ de "O mego pe força" ch'en do De Franchi - Molière.

Purtroppo, à diferença de comeddie do De Franchi che fun arecugeite e pubricæ da-o mæximo aotô, pe quelle do sciô Regiña, a meno che no ghe segge stæto quarche coleçionista matto ch'o l'agge arecugeito con gran cua tutta sta gran mole de materiâ, manifesti, fugetti stampæ, copioin manoscriti, etçèttia... saiâ ben difiççile che se ne segge sarvao goæi sciña-a giornâ d'ancœu.

O Cezzare Viaçço o scrive che do 1974 l'Aidan Schmuckher o l'ha rinvegnuo inte l'Archivvio do Muzeo do Risorgimento o copion intrego de "E gioxie do sciô Regiña", che-o Viaçço o definisce "manoscrito da-o Martin Piaggio", e o çitta un atro aotoggrafo do Piaggio dovve gh'è scrito che o Gælo *"o façeiva e parti do Sciö Reginn-a da mi scrite"*. O Viaçço o scrive ascì che questa comeddia a l'andò ancon in scena do 1897 a-o sant'Aostin (da-o 1864 Tiatro Naçionâ e ancœu Tiatro da Tossa) e che-o Regiña o tornò in scena into 1919. Graççie a-o rinvegnimento do Schmuckher o Viaçço o poe' mette torna in scena "E gioxie" (no s'acapisce se in toscan ò in zeneize, dæto ch'o scrive *"Le gelosie"*) into 1977, azonzendoghe o personaggio de Françesco Cavanna, à regòrdo do progenitô da maschera.

## O Regiña di lunai

Foscia insce l'onda do sucesso tiâtrâ da maschera do sciô Regiña o Martin Piaggio o decize d'intitolâghe ascì o so nœuvo lunaio pe-o 1815, o *Lunajo de Foe do Sciô Reginna*, pubricao da-a stampaja Pagaña de ciaçça nœuva 43, ch'a l'ea a mæxima da Gazetta de Zena (Stampaja da Mæña Impeiâ, Stampaja Françeize-Italiaña etc.) e ch'a l'aiva za pubricao i lunai de l'abao Loigi Særa a partî do 1809.

Inte sti lunai o Martin Piaggio o dedicò doi sunetti a-o veo sciô Regiña, un inte quello do 1815, ma pubricao comme assazzo za inta Gazetta do 7 dex. 1814:

L'è dui anni che fan o burattin
   Da mæ Persounna ai Teatri per fâ rie,
   Me ficcan da per tûtto, co-e Poexie
   Per fâ o poriscinella e l'arlecchin,
Primma m'han rotto o collo a son de vin,
   Son chí ä *Foxe* co-i osse impûtridie;
   N'hò mai çercoû nisciun!... me çercan mie?
   L'è giûsto che me vendiche ûn pittin:
Scì Scignore.... a l'è dita... êuggio stampâ
   Un Lunaietto a posta con de Foette,
   M'êuggio mi ascì ae so spalle ûn po demoâ,
Fö mette fin l'avviso in te gazzette,
   E per despeto l'êuggio regallâ
   De badda a chi spendiâ douze scaggiette.

L'atro a-a fin do lunaio do 1817:


   L'Ombra do Scio' Reginna.
   Sunetto.

Pochi anni ao mondo son vissûo despeôu
   Senza aveìne de pesti, e da pestâ;
   Sempre o disnâ co a çenna hò litigôu
   Senza levame a vêuggia de mangiâ;
I garzonetti m’han perseguitôu
   Con fâme sempre appreûvo o carlevâ;
   M’ho rotto o collo, imbriægo, e m’han portôu
   Ancon cado chì ä *Foxe* a sotterrâ;
L’è trent’anni che son in menissetti,
   Eppû me fan parlâ per carregâme
   In Teatro, in ti Lunaj, e in ti Fûgetti,
Finna morto, che veuggian tribolâme!
   Zà che no peûan ciû tiame i becchelletti,
   Mascarsoin! troviò ä stradda d’appattame.


L'Achille Neigro o l'osserva giustamente che-o Piaggio o sciô Regiña o doveiva aveilo conosciuo, magara o saiâ sciña stæto tra-i pivetti che ghe favan "o carlevâ" aprœuvo, ò che donque, amiandoli, ghe saiâ despiaxuo de vedde quell'imbrægon misso a-i lói, fætostà che sta "stradda d’appattâse" co-o sciô Regiña a l'è conscistia into transformâlo into so *alter ego*, 'na specce de *nom de plume* co-o quæ o començò a pubricâ a fortunatiscima serrie di lunai di quæ o sciô Regiña o l'è formalmente aotô nonchè protagonista inte 'na riga de "reviste", "viagi" e "campagnate". Quindi "vendetta" ma ascì redençion do personaggio, che doppo avei fæto o "buratin" tanto da vivo che da morto, o l'è vegnuo l'incarnaçion do borgheize benpensante (e benestante), inreprenscibbile, ançi castigatô di costummi, opinionista aotoeive e avoxao, fæto a inmaggine e sumegiança do Piaggio mæximo (stimao agente de cangio), 'na metamorfoxi da marionetto a persoña commesedè ch'a ne fa vegnî in cœu quella che da lì a 70 anni o Carlo Collodi o l'aviæ riservao a-o so Pignocco.

I lunai do sciô Regiña da stampaja di fræ Paghen fun pubricæ sciña-o 1898.

## Origgine do nomiagio
Ma perchè l'avian ciamao "o sciô Regiña"? A meno che quarchidun con cogniçion de caoza o no ne l'agge lasciao scrito da quarche parte, e no-o saviemo mai. Pœu dâse che-o so cavallo de bataggia o foise o "Lamento de Lucreççia regiña de Sveççia" ò ch'o dixesse "Regiña do mæ cœu" a tutte i ostesse che ghe portavan da beje, chi o sa? De votte i nomiagi vegnivan dæti aprœuv'a-e interieçuin che-o personaggio o diva ciu soventi, prezenpio o sciô Tocca (in atro di "morti viventi" che insemme a-o sciô Regiña, o sciô Palosso, o sciô Novara, o Taggiaborse e atri comæli popolavan e rimme zeneixi a-i tempi do Piaggio) o l'ea ciamao coscì percos'o diva delongo "E tocca!". Pœu vese (ma o l'è solo cœu'n di tanti caxi poscibbili) che l'esclamaçion (pe no dî giastemma) preferia da-o Chechin Cavanna a foise "Viva Maja..." ò "Santa Maja Regiña de Zena", magara ometendo a primma parte, coscichè lê o l'ea vegnuo o sciô "Regiña de Zena" e doppo solo o sciô "Regiña". O fæto mæximo che 'nta Gazetta o so nomme o segge quæxi sempre scrito *Reginna*, con doe "n", quæxi a voei evitâ de peigoze omografie, o poriæ dâne da pensâ. A saiæ da rie se-o Piaggio, sempre castigatiscimo inte tutto, o l'avesse finio pe mette 'n sacranon propp'into tittolo da ciu gran parte de so pubricaçioin. (Se capisce che se invece de "sciô Regiña" l'æsan ciamao, dimmoghe, "sciô Santamadonna", foscia e fortuñe postume de sto personaggio aviêscian pigiao tutt'atro àndio.)

## Notte

## Bibliografia
*
* 
*
*
*

## Atri progètti

Categorîa:Tiatro